 

ZAPISNIK

Sveta staršev OŠ Danila Lokarja Ajdovščina, ki je bil 17. 12. 2009, ob 18. uri

 

Prisotni:

Sever Primož, Brajnik Hočevar Alenka, Jejčič Luka, Saša Bratina, Božič Mojca, Stibilj Milena, Filipič Franc, Blažko Nada, Ilc Slavica, Šušmelj Irena, Bajc Rosana, Štrukelj Saša, Kobal Jože, Pergar Nataša, Slokar Erika

Vabljeni:

Bačič Vladimir – ravnatelj, 

Odsotni: 

Kumar Urška, Čotar Mitja (opravičil), Ivanič Sandi, Žvanut Miloš (opravičil), Medevšček Janez (opravičil), Gomizelj Valentina, Štokelj Majda, Pegan Urška (opravičila), Ferjančič Tonja, Brešan Stibilj Suzana, Humar Kobal Irena (opravičila)

 

Predsednik Sveta staršev, g. Filipič, je uvodoma pozdravil prisotne, še posebej g. ravnatelja Vladimirja Bačiča. Ugotovljeno je bilo, da je Svet staršev sklepčen, ker je prisotnih 15 staršev od 26. 

 

Dnevni red  je bil obrnjen tako, da so bile na začetku obravnavane točke, pri katerih je bil prisoten g. ravnatelj.

 

Dnevni red:

1. Informacija o aktivnostih za izgradnjo nove šole, 

2. predstavitev ravnatelja g. Bačiča za nov mandat, 

3. obravnava in potrditev zapisnika 1. sestanka Sveta staršev v šolskem letu 2009/10, 

4. peticija o zmanjšanju števila otrok v razredih, 

5. pripombe in predlogi članov Sveta staršev. 

 

 

1.
Informacija o aktivnostih za izgradnjo nove šole

G. ravnatelj je predstavil nastalo situacijo po burji 15. 12. 2009, ki je razkrila del stavbe III. Študija ZRMK je pokazala, da je stavba brez armature v nosilnih zidovih, problem je vpetje strehe v dotrajan beton. Skozi strop šole se vidi nebo, zato je nujno potrebna sanacija naslednji dan, ker so za soboto napovedane padavine.  G. ravnatelj je poudaril, da je potrebno najti rešitev, preden se bo zgodila nesreča.

G. Jejčič: Kar se je zgodilo v torek je skrajno opozorilo.

G. Filipič: Kako bo potekala sanacija strehe?

G. Bačič: Če se burja umiri, bo jutri, v petek 18.12.2009, izvajalec Kleparstvo Danilo Nemec s. p. pokril streho. Pod pločevino so leseni tramiči in izolacija.

G. Jejčič: Ali je tudi drugi način oz. druga varianta sanacije?

G. Bačič: Druge ponudbe ni. Problem je, ker je beton strehe preperel.

V zvezi z izgradnjo nove šole je g. Bačič povedal, da se je lani spremenila zakonodaja in ni videti, da bo šola financirana s strani države. Za idejni projekt nove šole je od enajstih birojev, ki so dvignili material,  prispelo 9 idejnih projektov za izgradnjo nove šole. Komisija je pregledovala material, zelo pomemben je bil finančni vidik. Pripombe, ki jih je imel g. Bačič na posamezne projekte, so se nanašale prevsem na funkcionalnost projektov.

G. Bačič je natančno opisal vseh 9 projektov, s pomočjo power point prezentacije. Zmagal je projekt št. 3 (isti arhitekti kot za šolo v Šturjah). Ocenjena vrednost projekta je 8 mio €. Drugo mesto je zasedel projekt št. 8.
Pripombe staršev:

Ga. Ilc: Ali je res energetsko varčen projekt za to ceno?

G. Jejčič: Dobro rešen večnamenski prostor, drugače kocka - nič posebnega !
Ga. Blažko: Ozki hodniki, bolje razširiti za 1m, da se komunikacije ustrezno rešijo.
G. Filipič: Garderobe slabo rešene.
Ga. Slokar in več staršev je bilo mnenja, da je potrebno šolski okoliš zapreti. Po porojektu je odprt – skupen s srednjo šolo.

G. Bačič je mnenja, da izbrani projekt ni slab, ker dopušča možnost prilagoditev. Ceno projekta se da znižati tudi na način, da se uporabi oprema iz obstoječe šole, ki ni slaba. Podal je predviden časovni plan: januarja bo javna razgrnitev projektov, nato izbira projektantov in izdelava projektov.

2. Predstavitev g. Bačiča za nov mandat ravnatelja 

G. Bačič je najprej podal pregled opravljenega dela. V času, ko je prevzemal to funkcijo, si je zadal za cilj izboljšanje medsebojnih odnosov na šoli.  Meni, da mu je to uspelo in da so odnos sedaj boljši, kot so bili takrat, ko je postal ravnatelj. Sodelovanje s starši je ocenil kot dobro in tako je bilo tudi že prej.

Mandat je začel z izgradnjo šole v Budanjah nato z gradnjo šole v Šturjah. Najbolj stresna je bila razdružitev kolektiva, sledila je še razdelitev finanac in materialnih sredstev. 

Leto 2006/07 je bila sprejeta nova šolska zakonodaja, kateri je bilo potrebno prilagoditi akte šole. Sledil je nov plačni sistem in reševanje pritožb.

V Ajdovščini je bila izvršena sanacija stavbe 1 in delna sanacija stavbe 2.

Šola v Lokavcu je bila brez uporabnega dovoljenja in ga je bilo potrebno pridobiti.

Sanacija toplovoda, ureditev otroškega igrišča pred stavbo 1 in v Lokavcu. 

V tem času se je praznovalo dva jubileja  100 - letnico šole v Budanjah in 100 - letnico šole v Lokavcu.

Za naslednje leto je napovedana reforma šolske zakonodaje.

Na področju pedagoškega dela so mu veliko časa vzele hospitacije, tudi zaradi prakse, ker šola sprejema pripravnike. Ga. Dolgan bolj skrbi za pedagoško delo. 

Vizija za naprej ne more biti bistveno drugačna kot je bilo delo do sedaj. Poslovodni del mu vzame 80% časa in želi si, da bi bilo za naprej več časa za pedagoški del. Kjub temu pedagoški del ni trpel,  vsa pozornost bo še naprej usmerjena k izvrševanju poslanstva šole.

Ohranjanje tega nivoja zahteva veliko finančnih sredstev (npr. zamenjava računalnikov, ...) Poleg tega upa, da se bodo nadaljevale aktivnosti v zvezi z izgradnjo nove šole.

Vprašanje staršev:

Ga. Bratina: Ali ima šola psihologa z licenco za testiranje nadarjenih učencev? 

Odgovor g. Bačiča: Ne. Strokovni kader je na področju poklicnega usmerjanja dorasel svoji nalogi in ima v zvezi s tem tudi veliko izkušenj.

3. Obravnava in potrditev zapisnika 1. sestanka Sveta staršev v šolskem letu 2009/10 

Glede na zadnji zapisnik je ravnatelj rekel, da so dali na splet izbirne vsebine in da je bil LDN posredovan po e-mailu vsem članom Sveta staršev.
G. Filipič: Cena za najem dvorane 1. slovenske vlade je 18 € na uro, kar je zelo razumna cena in ne more biti ovira za pripravo prireditev.

Glede na pripombe staršev, da se ravnatelj ni udeležil proslav na podružnici v Lokavcu, je odgovoril, da se jih ni udeležil, ker na proslave ni bil vabljen oziroma seznanjen z njimi. Starši so bili mnenja, da je problem znotraj šole in vztrajajo, da bi bilo prav, da se teh prireditev udeležuje.
Ravnatelj je na očitke njegove izjave, da je generacijo bivših devetošolcev označil kot generacijo »0« odgovoril, da je bila vzeta iz konteksta. Po njegovem mnenju je bil največji problem te generacije, da je bila že prej ožigosana. Pri tej generaciji ni šlo samo za pobalinstvo, ampak kaj več, poznali so pravice, niso pa poznali dolžnosti. Bili so uporniki brez razloga in so sami rekli da bodo »nule«, če ne bodo »igre« odigrali do konca. Preden se te stvari piše, se je potrebno pozanimati o ozadju; kot šola niso smeli popustiti, da se ta vzorec ne bi ponovil.

Ga. Štrukelj: Zakaj je šola »popustila« v toliko, da učenci niso opravili dogovorjenih delovnih ur okrog šole? 

G. Bačič: Ker so bili opozorjeni, da se bodo določeni straši na to pritožili in tega niso hoteli. Sicer pa je bilo s starši teh otrok opravljenih veliko razgovorov. Obrniti so se morali tudi na pomoč uradnih organov.

Starši:  Učenci zbirajo denar za invalidnega fanta iz Vipave in ne znajo doma točno povedati problematike.

Ravnatelj: Denar zbira Šolska skupnost, učenci so dobili dopis. Gre za invalidnega fanta, ki je pred leti obiskoval OŠ Ajdovščina, sedaj pa je zaradi nezgode postal invalid. Denar potrebuje za nakup stanovanja, drugače bo ostal na cesti. Šola bo dala ta dopis - obrazložitev na internetno stran.

Ravnatelj je zapustil sestanek.

G. Filipič je povedal, da je na Ministrstvo za šolstvo poslal dopis v zvezi z odpovedjo tekmovanj in dopis na občino zaradi plačila dvorane 1. slovenske vlade. Prosil jih je tudi za odgovor.

Zapisnik z zadnje seje je bil sprejet soglasno.
Sprejet je bil dogovor, da bodo zapisnik najprej poslali v vpogled staršem, da morebitne pripombe lahko posredujejo preden je zapisnik uradno posredovan in objavljen na spletni strani šole.

Glede glasovanja treh predstavnikov staršev v Svetu šole ob izbiri ravnatelja je bilo sprejeto stališče, da se to opravi najprej na Svetu staršev, s tajnim glasovanjem. Odprta je bila razprava. Tajno glasovanje je opravila komisija v sestavi Blažko Nada in Sever Primož. Glasovali so vsi prisotni starši. Predstavniki staršev bodo ob imenovanju ravnatelja glasovali glede na izid tega glasovanja. 
4.
Peticija o zmanjšanju števila otrok v razredih

G. Filipič je predstavil peticijo Sveta staršev OŠ Radovljica, kjer se zavzemajo za zmanjšanje števila otrok v razredih s sedanjih 28 na 24 učencev.

Ga. Slokar: V razredih, kjer so posebne potrebe, je bistvena razlika, če je manj učencev.

Opravljeno je bilo javno glasovanje, v katerem sta peticijo podprli dve članici, zato peticija ni bila podprta s strani Sveta staršev OŠ Ajdovščina.
5.
Pripombe in predlogi članov Sveta staršev

G. Filipič si je na občini ogledal poročilo ZRMK o stanju stavbe 3, kjer piše, da šola ni varna v primeru potresa, saj v nosilnih zidovih ni armature.

Ga. Bratina: Stavbe 3 se ne popravlja, ker bo nova šola – ta odgovor je star že 15 let.

Vsi starši so bili mnenja, da šola ni varna zaradi strehe in slabe gradnje, saj ne dosega kriterijev šolstva in gradbeništva.
Sprejeti so bili naslednji sklepi:

a) Takoj se uredi prevoz otrok, da ne bodo čakali pred spomenikom. Taka vstopanja in izstopanja na avtobus na prometni cesti niso varna.

b) Nevarno območje okrog šole je potrebno ustrezno fizično zavarovati. Danes, 17.12.2009,  je bil močan veter (več kot 100 km/h). Okrog šole ni nobenih varnostnih ukrepov, samo trak. 

c) Starši se z varnostjo otrok ne bomo več igrali. Če za varnost otrok ne bo poskrbljeno (če se ne bo sanirala streha na način, da bo varna), starši ne bomo dovolili otrokom v šolo oz. v stavbo III, v primeru močne burje.
d) Predsednik Sveta staršev preko predsednika Sveta šole zahteva od ravnatelja g. Bačiča, da napiše na Ministrstvo za šolstvo podrobno objektivno poročilo o razmerah na šoli (streha, gradnja). 

e) Svet staršev imenuje 5- članski odbor v sestavi: Franc Filipič, Luka Jejčič, Nada Blažko, Jožko Kobal in Slavica Ilc, ki ima nalogo, da operativno izpelje vse zadeve, ki so povezane z varnostjo otrok. Zahtevati mora sestanek z županom, obvestiti medije, ministra, KS, politične stranke, sproti obveščati starše o novih dejstvih. Po potrebi bo na to temo sklicana ponovna seja Svet staršev.

Zaključek seje ob 21.00 uri.

 

 

Slavica Ilc,                                                                              Franc Filipič,     

zapisničarka                                                                            predsednik Sveta staršev
